  Виталий Пронин Шуланъёс тунсыко куара потто. Ӵуказе, 23-тӥ пӧсьтолэзе, Глазов ёросын ортчоз куараослы сӥзем нырысетӥез фестиваль. Туэ тулыс Глазов ёросысь Коӵышгуртын кылдӥз «Улэп куаралэн храмез». Солэн валтӥсь ужпумез - тодматыны, утьыны, возьматыны вашкала гуръёслэсь чеберлыксэс, Чупчи крезьёслэсь (гуръёслэсь) аспӧртэм чузъяськемзэс. Ёросысь культурая но туризмъя центрлэн кивалтӥсез Евгений Баженов верамъя, Чупчи котырын улӥсь калыкъёслэн гуръёссылы сӥзем проектсы грант басьтӥз Россиысь «Пичи городъёслэн но гуртъёслэн культурая мозаиказы» конкурсын. Табере глазовъёс ортчыто фестиваль, кытын чузъяськозы удмурт, бигер, бесерман, пор вашкала кырӟанъёс. Усточиос асьсэ лэсьтэм крезьгуро инструментъёс (тангыра, варан но мукет) шудэм улсын яке ас понназы кырӟалозы. Фестивальлэн куноез – крезь кырӟась Мария Корепанова. "Удмурт дунне"  